## Sanitat destina 79,5 milions d’euros per a garantir la cobertura assistencial este estiu

*** La planificació prevista compta amb 7,2 milions d’euros més respecte a l’any anterior i durarà un mes i mig més, ja que s’estén des del 15 de juny fins al 30 de novembre
* La Conselleria preveu obrir 20 consultoris auxiliars d’estiu, set dels quals són de la província de Castelló, huit de València i cinc d’Alacant; a més, es reforcen 65 centres més d’atenció sanitària
* El conseller critica la inacció del Ministeri i lamenta no poder comptar per a cobrir vacacions amb els 606 residents que enguany finalitzaran la seua formació al setembre, en lloc de fer-ho al maig
* Davant d’esta situació excepcional, la Conselleria aplicarà mesures com ara la redistribució horària en l’assistència, la mobilitat de facultatius, els incentius i l’ampliació del període en el qual els professionals podran gaudir de les seues vacacions**

La Conselleria de Sanitat ha presentat hui a les organitzacions sindicals, durant la reunió de la Mesa Sectorial de Sanitat, la seua previsió de la planificació per a cobrir l’assistència sanitària durant els mesos d’estiu. Per a fer-ho, s’ha previst un pressupost de 79,5 milions d’euros, que suposa un increment de 7,2 milions respecte a l’any passat.

Estos fons es dirigixen tant a contractes de substitució per a cobrir el personal sanitari que es troba de descans estival, com a les contractacions addicionals que es pretenen realitzar per a reforçar els centres d’Atenció Primària i els consultoris de les zones de més afluència turística, sempre que hi haja personal disponible.

El conseller de Sanitat, Marciano Gómez, ha explicat que “la planificació presentada en la Mesa Sectorial, condicionada a la disponibilitat de personal, pretén mantindre pràcticament la mateixa prestació assistencial que es va oferir l’estiu passat”.

Així mateix, ha indicat que “per a fer-ho, davant de la inacció del Ministeri de Sanitat per a oferir solucions que permeten comptar amb els 606 residents que enguany finalitzen la seua formació al setembre, en lloc de fer-ho al maig, la Conselleria ha previst les seues pròpies alternatives”.

En este sentit, davant d’esta situació excepcional de dèficit de facultatius que afronta este estiu el Sistema Nacional de Salut, la Conselleria aplicarà mesures com la redistribució horària en l’assistència, que inclourà, si és necessari, la reducció d’horaris d’atenció en alguns centres, la mobilitat de facultatius, els incentius (segons el que es preveu en l’Acord de 30 de gener de 2024 del Consell i el Decret llei 2/2024 del Consell), així com l’ampliació del període voluntari en el qual els professionals podran gaudir de les seues vacacions fins al 30 de novembre.

A més, els residents que acabaran la seua formació al setembre podran prestar assistència de manera tutoritzada en el seu propi centre de salut o un altre centre pròxim, sempre de manera voluntària i amb un metge de família en el centre, excloent l’assistència a domicilis i emergències sense estar acompanyats.

El programa arranca enguany el 15 de juny i s’estén fins al 30 de novembre, per la qual cosa durarà cinc mesos i mig enfront dels quatre de l’exercici passat (un mes i mig més que en 2023). D’esta manera, s’optimitza l’atenció sanitària i s’incrementa l’atractiu dels contractes per al personal que participe en la campanya estival, ja que es tracta de substitucions i reforços que es prolonguen durant més temps. A més, s’amplia en eixes mateixes dates el període en el qual els professionals podran gaudir de les seues vacacions, amb la finalitat d’evitar la concentració de professionals de vacacions al mateix temps.

El pla preveu, en principi i sempre condicionat a la disponibilitat de personal, més de 8.600 contractacions, entorn d’un miler més que l’any passat, un increment que s’atribuïx principalment a la incorporació dels departaments de Dénia i Manises a la gestió directa.

**Obertures de centres auxiliars d’estiu i reforços**

Amb la finalitat de millorar l’atenció sanitària en zones turístiques de més afluència, la Conselleria de Sanitat ha planificat, a més de l’obertura de 20 consultoris auxiliars d’estiu, accions de reforç en 65 centres més d’atenció sanitària, mitjançant l’increment de personal en centres de salut, centres sanitaris integrats o consultoris.

D’esta manera, es pretén reforçar, en la mesura que siga possible, els recursos assistencials en les zones de més afluència de població, segons les necessitats assistencials detectades pels diversos departaments de salut.

A Castelló està previst obrir els consultoris auxiliars Benicàssim Atlanta (només a l’agost), Benicàssim ‒ Vila-real, Orpesa - La Conxa, Orpesa - La Marina, Moncofa platja, platja de Nules i platja de la Torre - Almassora.

Així mateix, es preveu reforçar l’atenció als centres sanitaris d’Alcossebre, Benicarló, Vinaròs, Morella, Traiguera, Benicàssim, Borriana, Orpesa, Peníscola, Montanejos, Almenara, Grau Castelló i Xilxes.

A València, durant l’estiu, obriran els consultoris auxiliars de Bellreguard platja, Daimús - platja de Gandia, Tavernes de la Valldigna - platja, Oliva i Xeraco, Mareny Blau, Palmeretes i Perellonet.

A més, es preveu reforçar els centres sanitaris de la Patacona, Port Saplatja, platja de la Pobla de Farnals, Puçol, el Puig, Ayora, el Perelló, el Saler, CSI Cullera, Catadau, Piles, Canet d’en Berenguer, Miramar - platja de Gandia, Grau de Gandia i Oasis Cullera.

Finalment, a Alacant s’obriran els centres auxiliars de Calp - La Fossa, Dénia - Les Marines, Xàbia Arenal, Urbanova Alacant i Casa del Mar - Santa Pola.

D’altra banda, es potenciarà l’atenció sanitària als centres sanitaris següents de la província: CSI Campello, Cap Hortes, Platja de Sant Joan, Teulada-Moraira, Bolulla, Confrides, Abdet, Guadalest, Tàrbena, La Nucia, Polop, Cala de la Vila Joiosa, Finestrat, Cala de Finestrat, Cala de Benidorm, Orxeta, Relleu, Sella, Altea, Albufereta, l’Alfàs del Pi, l’Almàssera de Tonda, Callosa d’en Sarrià, Foietes, Rincón de Loix, Tomás Ortuño, CSI Santa Pola, Santa Pola - Gran Alacant, La Marina, Elx - Los Arenales, Illa Tabarca, Coveta, Guardamar del Segura, La Loma, Mil Palmeras, Orihuela Costa i Pilar de la Horadada - Torre de la Horadada.

Fecha: 11/06/2024